ועדת העבודה, הרווחה והבריאות, כנסת 15, פרוטוקול מספר 605, 2002-12-24 11:00

מוזמנים: אסי מיסינג אגף תקציבים, משרד האוצר עופרה רוס לשכה לנכי רדיפות הנאצים, משרד האוצר דן אורנשטיין,עו"ד משרד המשפטים

מנהלת הוועדה: צו נכי המלחמה בנאצים (שינוי שיעורי התגמולים), התשס"ג-2002.

יאיר פרץ: אני מתכבד לפתוח את ישיבת הוועדה.

יאיר פרץ: על סדר היום: העלאת שיעורי התגמולים לנכי המלחמה בנאצים.

עופרה רוס: התשלומים של נכי המלחמה בנאצים צמודים לתשלומים של נכי צה"ל.

עופרה רוס: כיוון שמשרד הביטחון עדכן את התגמולים של הנכים שלו, אנחנו בהתאמה מעדכנים את התגמולים של הנכים שלנו.

אברהם כהן: יש את חוק נכי מלחמה בנאצים, שצמוד בתגמולים שלו לחוק נכי צה"ל.

אברהם כהן: כל השינויים חלים באופן אוטומטי, חוץ מדברים כאלה שוועדת העבודה והרווחה צריכה לאשר.

ג'ודי וסרמן: מדובר בעדכון רטרואקטיבי של התגמולים מאפריל 2001, כפי שנעשה לגבי נכי צה"ל ומשפחות החללים.

ג'ודי וסרמן: אני רוצה להדגיש את החשיבות של עדכון הצו דווקא לפני ה-1 בינואר 2003, כי לפי תוכנית החירום הכלכלית שאושרה במחצית 2002 לא יעודכנו תגמולים בשנת 2003, בין היתר התגמולים של חוק נכי רדיפות הנאצים וחוק נכי המלחמה בנאצים.

אברהם כהן: התגמול שלנו קשור לדרגה ממשלתית מסויימת.

אברהם כהן: כל שינוי שחל במרכיב במשכורות של עובדי המדינה חייב גם להיות בתגמולים לנכים.

ג'ודי וסרמן: יש שם מדד שמרכיב הרבה מאוד גורמים, כשבין היתר הוא מרכיב גם את הגורם הזה.

יאיר פרץ: אני מעלה להצבעה את צו נכי המלחמה בנאצים (שינוי שיעור התגמולים), התשס"ג-2002 ואת תקנות נכי המלחמה בנאצים (טיפול רפואי) (תיקון), התשס"ג-2002.

יאיר פרץ: מי בעד?

יאיר פרץ: ה צ ב ע ה בעד – 1 נגד – 0 מאושר הצו והתקנות מאושרים.

יאיר פרץ: תודה רבה, הישיבה נעולה.